IV Musa 10 | Alkitab TOBA\n← IV Musa 11\nIV Musa 9 →\n10:1 Dung i ro muse hata ni Jahowa tu si Musa songon on:\n10:2 Bahen ma di ho dua sarune sian perak, ingkon sian sangkimpal perak do i topaonmu jala ingkon marhite sian i paluhutonmu luhutan i, jala dohononmu borhat angka parsaroan i.\n10:3 Molo tung duansa sarune i dipalu, ingkon marluhut ma sandok luhutan i tu lambungmu di adopan ni pintu ni undungundung parluhutan i.\n10:4 Molo holan sada sarune i mangkuling, ingkon marluhut ma tu lambungmu angka induk, angka ihutan ni halak Israel marriburibu.\n10:5 Alai molo marsoara toletole sarune i, ingkon tole ma borhat parsaroan angka na marsaro tungkan habinsaran.\n10:6 Molo marsoara toletole sarune i paduahalihon, ingkon borhat parsaroan angka na marsaro tungkan dangsina; ingkon jolo marsoara toletole sarune i, asa jadi borhat nasida.\n10:7 Alai molo naeng paluhuton luhutan i ingkon pola sangombas mangkuling sarune i, unang marsoara toletole.\n10:8 Ingkon angka anak ni si Aron, angka naung bangkit malim mamalu sarune i; i ma aturan na hot di hamu dohot di pinomparmuna ro di salelenglelengna.\n10:9 Tung sura borhat hamu tu parporangan di tanomuna i mangalo musumuna na manosaknosak hamu, ingkon marsoara toletole hamu marsarune, taringotanna ma hamu di adopan ni Jahowa, Debatamuna i, jala paluaonna hamu sian musumuna i.\n10:10 Suang songon i di ari halalas ni rohamuna, di angka ari rayamuna pe naung binuhul hian dohot di poltak ni bulan, ingkon paluonmu do angka sarune i laho pasahathon peleanmuna situtungon dohot peleanmuna hamauliateon, asa mambahen parningotan di hamu di adopan ni Debatamuna; ai Ahu do Jahowa, Debatamuna i.\n10:11 Tole paduataonhon, di bulan sipaha dua, di ari duapulu, manaek ma ombun i sian atas ni undungundung panindangion i.\n10:12 Dung i borhat ma halak Israel mangihuthon jojornasida i mardalan sian parhorsihan Sinai, gabe mangulon ombun i muse di halongonan Elaparan.\n10:13 Jadi borhat ma parjolo i marguru tu hata ni Jahowa marhite sian si Musa.\n10:14 Borhat tahe jumolo partonggol ni parsaroan ni halak Juda rap dohot parduaannasida i jala ihutan ni parduaanna i, i ma si Nahason, anak ni si Aminadab.\n10:15 Jala ihutan ni parduaan ni marga ni halak Isasar, i ma si Natanael, anak ni si Zuar.\n10:16 Jala ihutan ni parduaan ni marga ni halak Zebulon, i ma si Eliab, anak ni si Helon.\n10:17 Dung i diloha ma undungundung i, jadi borhat ma angka anak ni si Gerson dohot si Merari, angka na mangusung undungundung i.\n10:18 Dung i borhat ma partonggol ni parsaroan Ruben rap dohot parduaannasida, jala ihutan ni parduaanna i, i ma si Elizur, anak ni si Sedeur.\n10:19 Jala ihutan ni parduaan ni marga ni halak Simeon, i ma Selumiel, anak ni si Zurisadai.\n10:20 Jala ihutan ni parduaan ni marga ni halak Gad, i ma si Eliasap, anak ni si Deuel.\n10:21 Dung i borhat ma huhut halak Kohat i, angka na mangusung habadiaon i, asa sanga parjolo i pajongjongkon undungundung i, paima ro nasida.\n10:22 Dung i borhat ma partonggol ni parsaroan ni halak Epraim, rap dohot parduaannasida i jala ihutan ni parduaannasida i, i ma si Elisama, anak ni si Amihud.\n10:23 Jala ihutan ni parduaan ni marga ni halak Manasse, i ma si Gamaliel, anak ni si Pedazur.\n10:24 Jala ihutan ni parduaan ni marga ni halak Benjamin, i ma si Abidan, anak ni si Gidion i.\n10:25 Dung i borhat ma partonggol ni parsaroan ni halak Dan, rap dohot parduaannasida i, i ma panimpuli di sandok parsaroan, jala ihutan ni parduaanna i, i ma si Ahieser, anak ni si Amisaddai.\n10:26 Jala ihutan ni parduaan ni marga ni halak Aser, i ma si Pagiel, anak ni si Okran.\n10:27 Jala ihutan ni parduaan ni marga ni halak Naptali, i ma si Ahira, anak ni si Enan.\n10:28 I ma parture ni haborhatan ni halak Israel rap dohot parduaannasida i, sai songon i do nasida borhat.\n10:29 Dung i ro ma hata ni si Musa tu si Hobab, anak ni si Reguel, halak Midian, simatua doli ni si Musa: Na tole ma hami borhat tu inganan naung pinorbagabaga ni Jahowa hian: Ahu mangalehonsa tu hamu ninna; antong rap ma hita mardalan, marjambar na denggan pe ho bahenonnami, ai nunga diparbaga Jahowa na denggan tu Israel.\n10:30 Alai ninna ibana ma mangalusi: Ndang olo ahu mardalan rap dohot hamu, naeng mulak ma ahu tu luathu dohot tu hahaanggingku.\n10:31 Alai ninna si Musa ma: Ua unang tadingkon hami, ai tangkas do diboto ho manang ingkon didia parsaroan na denggan di halongonan i, ingkon ho nian hira gabe matanami.\n10:32 Molo tung mardalan ho rap dohot hami, jala ro na denggan i, na naeng bahenon ni Jahowa tu hami, ingkon bahenonnami huhut na denggan i tu ho.\n10:33 Jadi borhat ma nasida sian dolok ni Jahowa tolu ari mardalan daona, jala poti parpadanan ni Jahowa mardalan di jolonasida, tolu ari mardalan daona, mangalului pangulonan di nasida.\n10:34 Jala ombun ni Jahowa di atasnasida arian, molo borhat nasida sian parsaroan.\n10:35 Ia naeng borhat poti i, ninna si Musa ma martangiang: Hehe ma Ho, ale Jahowa, asa tung marserak angka musum jala maporus angka na mangkagigihon Ho maradophon Bohim.\n10:36 Jala ia jumpa mangulon poti i, ninna ma martangiang: Sai mulak ma Ho, ale Jahowa tu halak Israel na marriburibu loksa toropna!